नई दिल्ली. विकीलीक्स के जरिए सनसनीखेज खुलासे कर अमेरिका सहित कई देशों की चूल हिलाने वाले जूलियन असांजे ने कहा है कि उन्हें भारत ने शरण देने से इनकार कर दिया था, लेकिन एडवर्ड स्नोडेन को शरण देने से भारत को मना नहीं करना चाहिए। एडवर्ड सीआईए में काम करते थे और इस समय सीआईए की पोल खोलने के कारण अमेरिका में मोस्ट वांटेड बने हुए हैं।
असांजे पिछले साल 19 जून से ही लंदन स्थित इक्वाडोर के दूतावास में शरण लिए हुए हैं। उन्होंने 'टाइम्स ऑफ इंडिया' से फोन पर कहा कि उन्होंने सबसे पहले जिन देशों से शरण मांगी थी, उनमें भारत भी शामिल है। लेकिन भारत की ओर से कभी जवाब नहीं आया। उन्होंने कहा कि भारत के इस रुख से उन्हें बेहद निराशा हुई। हालांकि भारत में विदेश मंत्रालय के अधिकारियों का कहना है कि उनके पास असांजे द्वारा शरण मांगे जाने से संबंधित कोई रिकॉर्ड नहीं है।
hin_Deva hin_Deva